## Pérez Llorca centra les seues reivindicacions per a 2026 en un finançament just, la política hídrica, la defensa dels sectors productius i la vivenda

*** El president de la Generalitat apel·la a la unitat “per a avançar junts” en els reptes de la Comunitat Valenciana i continuar millorant la vida dels ciutadans
* Assenyala el compromís de la Generalitat “amb fets i recursos” perquè la recuperació després de la DANA “siga completa”, i insta totes les administracions a la col·laboració “des de la lleialtat i el sentit comú”
* Aposta per la convivència i l’estabilitat institucional “per a consolidar iniciatives, enfortir projectes i cultivar la confiança dels ciutadans”**

**València.**

El president de la Generalitat, Juanfran Pérez Llorca, ha advocat pel diàleg i el consens per a defendre un sistema de finançament just, “una solució tècnica” en matèria hídrica, la defensa dels sectors productius, a més de reclamar que la vivenda siga considerada com una “qüestió d’Estat”.

Així ho ha traslladat en el seu missatge de Cap d’Any, pronunciat des de la seu del Consell Regulador de la DO Utiel-Requena en el municipi d’Utiel, a on ha apel·lat a la unitat “per a avançar junts” en els reptes de la Comunitat Valenciana i continuar millorant la vida dels ciutadans.

El cap del Consell ha ratificat el seu compromís de “treballar pels valencians i les valencianes” amb el propòsit d’“escoltar totes les veus de la nostra societat i treballar pels interessos de cada una d’estes”.

Pérez Llorca ha iniciat el seu discurs valorant el treball i esforç de la societat valenciana després de la DANA de 2024 i la capacitat de la Comunitat Valenciana “d’alçar-se, treballar unida i no rendir-se mai”.

El president ha recordat les víctimes de les riuades, als qui ha reiterat “la seua empatia, carinyo i atenció”, al mateix temps que ha traslladat als damnificats el compromís de la Generalitat “amb fets i recursos” perquè la recuperació després de la DANA “siga completa”.

En este sentit, ha instat a la col·laboració de totes les administracions “des de la lleialtat i el sentit comú, perquè les obres en llits i barrancs siguen una realitat d’una vegada per sempre”.

**Convivència i estabilitat institucional**

El president ha remarcat l’aposta del Consell per la convivència i l’estabilitat institucional “per a consolidar iniciatives, enfortir projectes i cultivar la confiança dels ciutadans”.

Així, ha assegurat que la societat valenciana “sempre rebutjarà qualsevol classe de violència vinga d’on vinga” i ha recordat les quatre dones assassinades per les seues parelles en 2025 en la Comunitat Valenciana, per a expressar el seu desig d’“aconseguir erradicar esta realitat dolorosa entre tots”.

De la mateixa manera, ha mostrat la seua convicció que el nostre territori continue avançant per a millorar la vida de les persones i ha posat com a exemples la rebaixa fiscal per a les rendes baixes i mitjanes, l’impuls a l’ocupació i a la inversió, la reducció de les llistes d’espera en sanitat i dependència, la llibertat educativa i la gratuïtat de l’escolarització de zero a tres anys.

“Podem fer més per a ajudar les nostres famílies i que l’esforç tinga recompensa”, ha manifestat el president, que ha assenyalat que, “per primera vegada, els estudiants universitaris que aproven totes les assignatures de primer no hauran de pagar la seua matrícula”.

El president ha mencionat les mesures impulsades per la Generalitat, com ara el Pla Viu per al desenrotllament de milers de vivendes de protecció pública, o la reducció dels impostos en la compra d’immobles, i ha instat el Govern d’Espanya a sumar-se a este programa i rebaixar l’IVA en la compra de la vivenda, “perquè això no ho podem fer a soles”.

Finalment, el cap de l’executiu valencià ha manifestat la necessitat de “deixar a un costat el soroll, la crispació i afrontar els reptes que venen”, entre els quals ha mencionat la simplificació administrativa, el suport al camp, enfortir els servicis públics i garantir l’accés al dret constitucional de la vivenda, entre altres.

Fecha: 31/12/2025